logo_kvsb_color

Kauno miesto savivaldybės visuomenės sveikatos biuro

Visuomenės sveikatos stebėsenos skyrius

KAUNO MIESTO BENDROJO LAVINIMO MOKYKLŲ MOKSLEIVIŲ PROFILAKTINIŲ SVEIKATOS PATIKRINIMŲ DUOMENŲ ANALIZĖ

2014/2015 M.

Kaunas, 2015 m.

Kasmetiniai profilaktiniai mokinių sveikatos patikrinimai atliekami vadovaujantis Lietuvos Respublikos sveikatos apsaugos ministro 2000 m. gegužės 31 d. įsakymu Nr. 301 „Dėl profilaktinių sveikatos patikrinimų sveikatos priežiūros įstaigose“ (Žin., 47-1365). Duomenys apie mokinių sveikatos būklę gaunami iš statistinės apskaitos formos Nr. 0.27-1/a. „Vaiko sveikatos pažymėjimas“, patvirtintos Lietuvos Respublikos sveikatos apsaugos ministro 2004 m. gruodžio 24 d. įsakymu Nr. V-951 (Žin., 2005, Nr. 3-38). Šioje apskaitos formoje privalo būti nurodyta vaiko sveikatos būklė: kraujospūdis, klausos, regos, kaulų ir raumenų, kvėpavimo ir nervų sistemų sutrikimus. Taip pat pateikiama išvada apie moksleivio fizinį pasirengimą – jis priskiriamas vienai iš trijų fizinio ugdymo grupių. Vykdant naują Lietuvos Respublikos sveikatos apsaugos ministro 2013 m. gegužės 16 d. įsakymą Nr. V-507 „Dėl Lietuvos Respublikos sveikatos apsaugos ministro 2004 m. gruodžio 24 d. įsakymo Nr. V-951 "Dėl statistinės apskaitos formos Nr. 027-1/a "Vaiko sveikatos pažymėjimas" patvirtinimo" pakeitimo“, vaiko sveikatos pažymėjimą, taip pat turi užpildyti bei pasirašyti odontologas. Gydytojas į formą privalo įrašyti pieninių arba nuolatinių dantų būklę ir pateikti informaciją apie sąkandžio patologiją, jei tokia yra.

Remiantis Lietuvos higienos norma HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“, kiekvienais metais mokiniai iki 18 metų turi pateikti vaiko sveikatos pažymėjimą (formą Nr. 027-1/a) išduotą ne anksčiau kaip prieš metus, o naujoje mokykloje pradėję mokytis mokiniai, turi pateikti iki einamųjų metų rugsėjo 15d. Privalomas mokinių sveikatos patikrinimas yra labai svarbus, nes padeda laiku nustatyti sveikatos sutrikimus ir ligas, taip pat padeda išvengti didesnių mokinių sveikatos sutrikimų ugdymo proceso metu.

Duomenys apie vaikų vystymosi sutrikimus ir sergamumą yra teikiami Kauno miesto savivaldybės Visuomenės sveikatos biurui, kuris vykdo vieną iš savo funkcijų – visuomenės sveikatos stebėseną. Pagal visuomenės sveikatos priežiūros specialisčių pateiktus duomenis yra atliekama vaikų sergamumo analizė, kuri padeda kryptingai planuoti ir įgyvendinti sveikatos priežiūrą mokykloje, organizuoti ir įgyvendinti priemones, susijusias su ligų ir traumų profilaktika. Mokyklų visuomenės sveikatos specialistams ir administracijos darbuotojams informacija apie moksleivių sveikatą parodo, kokios mokinių sveikatos problemos vyrauja jų ugdymo įstaigoje, o tai gali tapti svariu motyvu inicijuoti sveikatos stiprinimo priemonių jų ugdymo įstaigoje įgyvendinimą. Kūno kultūros mokytojai, atsižvelgę į kiekvienam mokiniui gydytojų nustatytą fizinio ugdymo grupę, gali tikslingai planuoti fizinio lavinimo pamokas ir moksleiviams nustatyti tinkamus ir jų sveikatą stiprinančius fizinius krūvius.

1. **PROFILAKTINIŲ MOKINIŲ SVEIKATOS PATIKRINIMŲ REZULTATAI**

Pagal mokyklų visuomenės sveikatos priežiūros specialistų pateiktus duomenis, 2014/2015 mokslo metus Kauno miesto bendrojo lavinimo mokyklose pradėjo 35 363 mokiniai. Profilaktinio sveikatos patikrinimo formą (Nr. 027-1/a. „Vaiko sveikatos pažymėjimas“) į savo ugdymo įstaigas 2014 metais pristatė 33 152 moksleiviai, tai sudarė 94 proc. visų mokinių (1 pav.).

**1 pav. Profilaktiškai sveikatą pasitikrinusių mokinių dalis, proc., 2014 m.**

Atliekant vaikų sveikatos profilaktinių patikrinimų analizę, nustatyta, kad, kaip ir praėjusiais metais, pirmoje vietoje yra regos sistemos sutrikimai (16 078 atvejai, kurie sudarė 48,5 proc. visų pasitikrinusių mokinių), antroje – skeleto-raumenų sistemos sutrikimai (11 481 atvejai arba 34,6 proc.), trečioje – kraujotakos sistemos (4 097 atvejai arba 12,4 proc.) ir kvėpavimo sistemos (4 002 atvejai arba 12,1 proc.) sutrikimai. Rečiau užregistruota nervų (1 671 atvejai arba 5 proc.), virškinimo sistemos (443 atvejai arba 1,3 proc.), odos ir jos priedų (731 atvejai arba 2,2 proc.), klausos sistemos (187 atvejų arba 0,6 proc.), endokrininės sistemos (1 872 atvejų arba 5,6 proc.) sutrikimų (2 pav.).

**2 pav. Profilaktiškai pasitikrinusių mokinių sergamumas, proc., 2014 m.**

Lyginant 2014 m. metų profilaktinių patikrinimų duomenis su praėjusiais metais (2013 m.), nustatyta, kad analizuojamais metais padidėjo: regos sistemos sutrikimų – 6,4 proc., kraujotakos sistemos sutrikimų – 2,1 proc., kvėpavimo sistemos sutrikimų – 1,3 proc., maždaug 1 proc. - endokrininės sistemos sutrikimų (3 pav.).

**3 pav. Profilaktiškai pasitikrinusių mokinių sergamumo palyginimas pagal metus, proc.**

Skeleto-raumenų sistemos sutrikimų skaičius sumažėjo 1,9 proc., šiek tiek sumažėjo virškinimo sistemos ir nervų sistemos sutrikimų turinčių vaikų, klausos sutrikimų turinčių vaikų procentas sumažėjo beveik dvigubai.

**Pirmų klasių** mokiniams dažniausiai nustatyti regos sistemos (53,7 proc. visų pirmokų) ir skeleto-raumenų sistemos (31,1 proc.) sutrikimai. Kvėpavimo sistemos ir kraujotakos sistemos sutrikimai sudarė maždaug po 16,5 proc., nervų sistemos sutrikimai - 6,7 proc., virškinimo sistemos - 0,6 proc., endokrininės sistemos sutrikimų turėjo 2,7 proc. pirmokų, 7,6 proc. vaikų turėjo kalbos defektų (4 pav.)

**4 pav. Profilaktiškai pasitikrinusių pirmų klasių mokinių sergamumas, proc., 2014 m.**

# *Regos sistemos sutrikimai*

Tobulėjant šiuolaikinėms technologijoms, nuo regėjimo sutrikimų kenčia vis daugiau žmonių. Regos sutrikimai jau kelerius metus iš eilės yra viena dažniausių vaikų sveikatos problemų.

Regos sistemos sutrikimus nulemia per didelis krūvis, tenkantis akims: ilgas darbas kompiuteriu, ilgas televizoriaus žiūrėjimas, sėdėjimas nepritaikytose vietose, pagal mokinių regos aštrumą, netinkamas apšvietimas ir kt.

Kauno miesto mokyklose mokinių regos sistemos sutrikimai užima pirmąją vietą, šių sutrikimų skaičius kasmet tendencingai didėja (5 pav.)

**5 pav. Regos sistemos sutrikimų turinčių Kauno miesto moksleivių proc., 2010-2014 m.**

Pastebima, kad regos sutrikimų turinčių moksleivių skaičius skirtingose klasėse svyruoja, daugiausia regos sutrikimų turinčių mokinių mokosi VI-VIII klasėse, mažiausiai – vyriausiose (XII) klasėse (6 pav.).

**6 pav. Užregistruoti regos sistemos sutrikimai pagal klases (amžių), proc., 2014 m.**

***Skeleto - raumenų sistemos sutrikimai***

Skeleto-raumenų sistemos sutrikimus lemia spartus vaikų augimas tam tikrais periodais, ypač brendimo metu, netaisyklinga laikysena, mažas fizinis aktyvumas, nepritaikyti suolai mokinio ūgiui, sunkios bei didelės kuprinės, netaisyklingas kuprinių nešiojimas ir kt.

Pagal dažnumą skeleto-raumenų sistemos sutrikimai tarp Kauno miesto moksleivių užima antrąją vietą. Visose Kauno miesto mokyklinio ugdymo įstaigose užregistruota mokinių, turinčių skeleto-raumenų sistemos sutrikimų. Atlikta analizė parodė, kad skeleto-raumenų sistemos sutrikimų turinčių mokinių skaičius 2014 metais nežymiai sumažėjo (7 pav.).

**7 pav. Skeleto-raumenų sistemos sutrikimų turinčių Kauno miesto moksleivių proc., 2010-2014 m.**

Vertinant skeleto-raumenų sistemos sutrikimus pagal klases (amžių), nustatytas tendencingas šių sutrikimų skaičiaus didėjimas kartu su mokinio amžiumi, pradinėse klasėse (I-IV) skeleto-raumenų sutrikimai nustatyti vidutiniškai kas trečiam moksleiviui (33 proc.), daugiausia šių sutrikimų užregistruota tarp VI-VIII klasių mokinių (vidutiniškai 45 proc. šių klasių mokinių), vyresnėse klasėse pastebimas sutrikimų skaičiaus mažėjimas (30, 2 proc. mokinių (8 pav.)).

**8 pav. Užregistruoti regos sistemos sutrikimai pagal klases (amžių), proc., 2014 m.**

***Kvėpavimo sistemos sutrikimai***

Kvėpavimo sistemos sutrikimams įtakos turi įgimtos kvėpavimo sistemos patologijos, ūminių susirgimų komplikacijos bei kt. priežastys. Kvėpavimo sistemos sutrikimai užima svarbią vietą moksleivių sergamumo struktūroje.

Sergamumas kvėpavimo sistemos ligomis tarp Kauno miesto moksleivių tendencingai didėjo ir nuo 2010 metų išaugo beveik 4 procentais (9 pav.).

**9 pav. Kvėpavimo sistemos sutrikimų turinčių Kauno miesto moksleivių proc., 2010-2014 m.**

Mokinių sergamumas kvėpavimo sistemos ligomis pagal klases (amžių) svyruoja (10 pav.). Dažniausiai serga jaunesnių klasių mokiniai (1 klasės – 13,6 proc., 2 klasės – 12,9 proc., 3 klasės – 13,4 proc., 4 klasės – 13,8 proc.), tačiau didžiausias sergamumas užfiksuotas tarp 7 – 8 klasių mokinių (vidutiniškai 15,5 proc.). Nuo 9 klasės sergamumas kvėpavimo sistemos ligomis mažėjo – tarp 12 klasių moksleivių užregistruotas mažiausias kvėpavimo sistemos sutrikimų skaičius (jų turėjo 7,7 proc. dvyliktokų)

**10 pav. Užregistruoti kvėpavimo sistemos sutrikimai pagal klases (amžių), proc., 2014 m.**

***Kraujotakos sistemos sutrikimai***

Kraujotakos sistemos ligos – dažniausia mirties priežastis tiek Kauno mieste, tiek visoje Lietuvoje. Kraujotakos sistemos ligos vis dažniau nustatomos jauniems žmonėms. Kauno miesto moksleivių profilaktinių sveikatos patikrinimų duomenimis, nuo 2010 metų vaikų, kuriems diagnozuoti kraujotakos sistemos sutrikimai procentas nuolat augo, ir 2014 metais siekė 12,4 proc. moksleivių (11 pav.).

**11 pav. Kraujotakos sistemos sutrikimų turinčių Kauno miesto moksleivių proc., 2010-2014 m.**

Didžiausias procentas kraujotakos sistemos sutrikimų turinčių vaikų, vertinat pagal klases (amžių), nustatytas pirmose klasėse (16,3 proc.), tarp vyresnių klasių moksleivių sergamumas kraujotakos sistemos sutrikimais tendencingai mažėja, mažiausiai sergančiųjų kraujotakos sistemos sutrikimais nustatyta 12 klasėje – 8,7 proc. (12 pav.).

**12 pav. Užregistruoti kraujotakos sistemos sutrikimai pagal klases (amžių), proc., 2014 m.**

***Nervų sistema***

Nervų sistemos sutrikimų turinčių Kauno miesto moksleivių procentas 2014 metais kito nežymiai (13 pav.). Nuo 2010 iki 2014 metų vaikų, turinčių nervų sistemos sutrikimų skaičius paaugo maždaug procentu ir 2014 m. siekė 5 proc.

**13 pav. Nervų sistemos sutrikimų turinčių Kauno miesto moksleivių proc., 2010-2014 m.**

Analizuojant duomenis, pastebėta, kad pirmų ir antrų klasių mokiniai dažniau turi nervų sistemos sutrikimų nei vyresnių pradinių klasių vaikai. Tai rodo, kad jau ateinantys į pirmą klasę mokiniai patiria įtampą ar stresą. Tarp vyresnių klasių moksleivių nervų sistemos sutrikimų skaičius tendencingai mažėja, išskyrus 6-8 klasės moksleivius, tarp kurių registruojamas šių sutrikimų skaičiaus padidėjimas (14 pav.). Tarp 12 klasės moksleivių nervų sistemos sutrikimų užregistruota dvigubai mažiau nei tarp pirmokų.

**14 pav. Užregistruoti nervų sistemos sutrikimai pagal klases (amžių), proc., 2014 m.**

***Virškinimo sistemos sutrikimai***

Dažniausiai virškinimas sutrinka netinkamai maitinantis, patiriant nuolatinį stresą ir nerimą, esant nepakankamam arba pernelyg dideliam fiziniam krūviui ir pan. 2014 m. virškinimo sistemos sutrikimai nustatyti 1,3 pasitikrinusiųjų vaikų (15 pav.). 2010 – 2014 metų laikotarpiu pastebimas nežymus virškinimo sistemos sutrikimų turinčių vaikų skaičiaus mažėjimas.

**15 pav. Virškinimo sistemos sutrikimų turinčių Kauno miesto moksleivių proc., 2010-2014 m.**

Analizuojant virškinimo sistemos sutrikimus pagal amžių, stebimas tendencingas susirgimų skaičiaus didėjimas kartu su mokinio amžiumi. Virškinimo sutrikimų skaičius, lyginant pirmų klasių moksleivius su dvyliktokais, išaugo daugiau nei 3,5 karto (16 pav.).

**16 pav. Užregistruoti virškinimo sistemos sutrikimai pagal klases (amžių), proc., 2014 m.**

***Endokrininė sistema***

Vaikų endokrininių liaukų veiklos sutrikimai gali sukelti rimtas sveikatos problemas. Endokrininės sistemos sutrikimus gali lemti daug faktorių, tokių kaip įtampa, didelis krūvis mokykloje, stresas. Nemaža dalis endokrininių ligų yra paveldimos: jei šeimoje buvo sergančių skydliaukės ligomis, cukriniu diabetu, didesnė tikimybė, kad šios ligos persiduos sergančiųjų vaikams, anūkams. Dažniausiai pasitaikančios endokrininės ligos yra skydliaukės uždegimas (tiroiditas), cukrinis diabetas (1 tipo, rečiau 2 tipo), nutukimas, augimo sutrikimai (per žemas arba per aukštas ūgis), lytinio brendimo sutrikimai ir kt.

2010 – 2014 m. pastebimas endokrininės sistemos sutrikimų turinčių moksleivių skaičiaus didėjimas. Profilaktinių moksleivių sveikatos patikrinimų duomenimis, 2014 m. 5,6 proc. moksleivių turėjo endokrininės sistemos sutrikimų (17 pav.)

**17 pav. Endokrininės sistemos sutrikimų turinčių Kauno miesto moksleivių proc., 2010-2014 m.**

Analizuojant mokinių sergamumą pagal klases (amžių), nustatyta, kad daugiausiai endokrininių sutrikimų turi aštuntų klasių mokiniai, kuomet prasideda ryškus lytinis brendimas. Vyresniame amžiuje endokrininės sistemos sutrikimų mažėja, tačiau jų turinčių mokinių procentas vis tiek išlieka didesnis, nei pradinių klasių mokinių (18 pav.).

**18 pav. Užregistruoti endokrininės sistemos sutrikimai pagal klases (amžių), proc., 2014 m.**

***KMI ir fizinio ugdymo grupės***

Problemos, susijusios su sumažėjusiu ar padidėjusiu kūno masės indeksu, galimos dėl netinkamos mitybos, fizinio aktyvumo stokos, hormonų sutrikimų ir kt.

2014 m. 4,3 proc. profilaktiškai sveikatą pasitikrinusių Kauno miesto mokinių turėjo per mažą kūno masę (pagal kūno masės indeksą (KMI)), 5,3 proc. - padidėjusią, 3,5 proc. mokinių buvo nustatytas nutukimas, o 86,9 proc. mokinių turėjo normalią kūno masę (19 pav.).

**19 pav. Profilaktiškai pasitikrinę mokiniai pagal kūno masę, proc.**

Analizuojant KMI pagal klases (amžių), nustatyta, kad vyresniųjų klasių (11 – 12 klasių) mokiniai turėjo daugiausiai problemų, susijusių su kūno mase – vidutiniškai tik 79 proc. šių klasių moksleivių kūno masės indeksas buvo normalus. Tai reiškia, kad maždaug kas penktas vyresnių klasių mokinys turėjo per mažą arba per didelį svorį (20 pav.).

**20 pav. Mokinių, su normaliu KMI procentas pagal klases (amžių), 2014 m.**

Pagrindinės fizinio ugdymo organizavimo mokyklose priemonės yra fizinio lavinimo pamokos bei sportinė veikla, organizuojama po pamokų (sporto būreliai, sporto renginiai ir pan.). Fizinio lavinimo pamokos yra privalomos visiems sveikiems mokiniams. Daugumą vaikų, turinčių vienokį ar kitokį sveikatos sutrikimą, gydytojai nuo fizinio lavinimo pamokų atleidžia. Vis dėlto vaikams, kurių sveikata silpnesnė, dažnai labiau negu sveikiesiems reikalinga jų sveikatos lygį atitinkanti kūno kultūra.

Skiriamos trys fizinio parengimo ugdymo grupės: pagrindinė - šiai grupei priklausantys vaikai yra visiškai sveiki, parengiamoji - moksleiviai turintys nedidelių sveikatos sutrikimų ar neseniai persirgę kokia nors liga, ir specialioji - mankštinamasi pagal specialią fizinio lavinimo programą. Moksleiviai nuo fizinio lavinimo pamokų gali būti ir visiškai atleisti.

Kauno miesto bendrojo lavinimo mokyklų mokinių sveikatos būklės analizė parodė, kad pagrindinei kūno kultūros grupei priskiriami 92,6 proc. mokinių, 5 proc. priskirti parengiamajai grupei, 1,1 proc. **-** specialiajai kūno kultūros grupei. 1,3 proc. mokinių nuo kūno kultūros pamokų buvo atleisti (21 pav.).

**21 pav. Profilaktiškai sveikatą pasitikrinusių mokinių pasiskirstymas pagal kūno kultūros grupes, proc.**

***Dantų ir žandikaulio būklė***

Dantų ir žandikaulio būklės įvertinimas svarbus tuo, kad jis leidžia stebėti mokinių dantų, gleivinės būklę, pokyčius metams bėgant ir tai, kokį dėmesį tėvai skiria vaikų dantų priežiūrai bei gydymui.

2014 mokslo metų pradžioje 64,6 proc. profilaktiškai sveikatą pasitikrinusių mokinių dantys buvo sveiki, o likusiems (35,4 proc.) buvo nustatyta, kad jų dantys yra sugedę (22 pav.)

**22 pav. Profilaktiškai sveikatą pasitikrinusių mokinių dantų būklė, proc.**

Analizuojant dantų būklę pagal klases (amžių), nustatyta, kad 67,6 proc. pirmų klasių mokinių turėjo sveiką dantų būklę, o 12 klasių mokinių dantų būklė jau šiek tiek pablogėjo ir siekė 58,1 proc. mokinių (23 pav.).

**23 pav. Sveikatą pasitikrinusių mokinių dantų būklė pagal klases (amžių), proc.**

62,9 proc. profilaktiškai sveikatą pasitikrinusių mokinių žandikaulio būklė buvo normali ir 37,1 proc. mokinių buvo nustatyta sąkandžio patologija (24pav.).

**24 pav. Profilaktiškai sveikatą pasitikrinusių mokinių žandikaulio būklė, proc.**

Profilaktiniai moksleivių sveikatos patikrinimai parodo, kad jau pradėdami lankyti mokyklą vaikai turi nemažai sveikatos sutrikimų – analizuojant Kauno miesto moksleivių sveikatos patikrinimų pažymas pastebima, kad maždaug pusė pirmų klasių mokinių jau turi vienokių ar kitokių sveikatos sutrikimų.

Didelį  mokyklinio amžiaus vaikų sveikatos sutrikimų skaičių lemia per didelis mokymo krūvis, netinkamas dienos režimas, nesubalansuota mityba, mažas fizinis aktyvumas. Šiais naujausių technologijų laikais net ikimokyklinio amžiaus vaikai nemažai laiko praleidžia prie kompiuterio ir televizoriaus. Tai įtakoja didelį regėjimo bei laikysenos sutrikimų turinčių vaikų skaičių.

Reikėtų nepamiršti, kad  norint išsaugoti gerą vaikų regėjimą, reikia riboti laiką, praleidžiamą  prie televizoriaus ir kompiuterio.  Be pertraukos žiūrėti televizorių ar dirbti  kompiuteriu  galima ne ilgiau kaip 1 – 1,5 valandos. Tėveliai taip pat turėtų pasirūpinti tinkamu apšvietimu. Televizija ir kompiuteris mažamečiams turėtų būti tik labai trumpalaikė pramoga, o ne laisvalaikio praleidimo būdas, tampantis priklausomybe.

Laikysenos sutrikimų profilaktikai  svarbu  nepamiršti mokyklinės kuprinės higieninių reikalavimų: mokyklinė kuprinė turi turėti du reguliuojamo ilgio, plačius, paminkštintus diržus. Tuščia kuprinė pradinukams turi sverti iki 700 g, vyresniųjų klasių moksleiviams – iki 1000 g. Nešamos kuprinės apačia neturi būti žemiau moksleivio juosmens. Optimalus pilnos kuprinės svoris turėtų sudaryti ne daugiau kaip 10 proc. mokinių kūno masės, didžiausias pilnos kuprinės svoris neturi viršyti 15 proc. mokinio kūno masės. Sunkiausius daiktus rekomenduojama dėti į tą kuprinės dalį, kuri yra arčiausiai nugaros. Mokiniai  kuprinės diržus turėtų užsidėti ant abiejų pečių.  Labai svarbu vaikams jau nuo mažens ugdyti taisyklingos laikysenos įgūdžius, skatinti fizinį aktyvumą, grūdinimąsi, palaikyti tinkamą darbo ir poilsio režimą. Jei vaikas skundžiasi nugaros skausmu, būtina kreiptis į šeimos gydytoją.

Vaikų sveikatai labai svarbu ir subalansuota mityba. Tik taisyklingai besimaitinantis vaikas gali gerai augti. Ypač svarbu, kad tinkama,  racionali mityba būtų propaguojama lytinio brendimo metu, nes šiuo laikotarpiu atsiranda daug psichologinių problemų, dėl kurių jaunuoliai dažnai suserga valgymo sutrikimais (nervine bulimija ar anoreksija). Subalansuota mityba  brendimo metu svarbi vaiko augimui bei vystymuisi. Netinkamos mitybos problema labai aktuali šiuolaikinėje visuomenėje, kai produktų pasiūla yra didžiulė,  jų kokybė ne visada atitinka augančio organizmo poreikius. Paaugliai  labai lengvai pasiduoda reklamai, dėl to labai svarbu nuo pat mažens ugdyti vartotojo savybes. Sveikos mitybos tradicijos turi būti puoselėjamos šeimoje, mokykloje, kur vaikas praleidžia didžiąją dienos dalį. Todėl adekvačios tėvų, mokytojų, mokyklos, valgyklos darbuotojų, mokyklų visuomenės sveikatos priežiūros specialistų  žinios apie vaiko maisto medžiagų poreikį, jo priklausomybę nuo amžiaus, lyties, fizinio aktyvumo sveikatos, sveikus ir nesveikus maisto produktus, su mityba susijusius sveikatos sutrikimus yra labai svarbios.

# 

# 

# IŠVADOS

1. 2014 mokslo metais profilaktiškai sveikatą pasitikrino 94 proc. mokinių;
2. Dažniausiai mokiniams nustatomi regos (48,5 proc. pasitikrinusių mokinių) ir skeleto-raumenų sistemos sutrikimai (34,6proc. pasitikrinusių mokinių). Trečioje vietoje yra kraujotakos sistemos (12,4proc.), ketvirtoje – kvėpavimo sistemos (12,1 proc.) sutrikimai;
3. Regos sistemos sutrikimų turinčių mokinių skaičius kasmet tendencingai auga, nuo 2010 metų regos sutrikimų turinčių moksleivių padaugėjo 10 proc. (2010 m. – 38,7 proc., 2014 m. – 48,5 proc.);
4. Skeleto – raumenų sistemos sutrikimų turinčių moksleivių skaičius nuo 2010 metų sumažėjo, tačiau vis tiek išliko didelis. Daugiausiai skeleto – raumenų sistemos sutrikimų nustatyta aštuntų klasių mokiniams;
5. Sergamumas kvėpavimo sistemos ligomis tarp Kauno miesto moksleivių kasmet tendencingai auga, 2014 metais kvėpavimo sistemos sutrikimų turėjo 12,1 proc. moksleivių, tai beveik 4 proc. daugiau nei 2010 m.
6. Kraujotakos sistemos sutrikimų turinčių vaikų Kauno miesto mokyklose kasmet daugėja, 2014 m. šių sutrikimų turėjo 12,4 proc. moksleivių. Didžiausias procentas kraujotakos sistemos sutrikimų turinčių vaikų, vertinat pagal klases nustatytas pirmose klasėse.
7. Nervų sistemos sutrikimų turinčių Kauno miesto moksleivių procentas 2014 metais kito nežymiai. Tarp 12 klasės moksleivių nervų sistemos sutrikimų užregistruota dvigubai mažiau, nei tarp pirmokų.
8. 2010 – 2014 m. pastebimas endokrininės sistemos sutrikimų turinčių moksleivių skaičiaus didėjimas. Daugiausiai endokrininės sistemos sutrikimų nustatyta aštuntų klasių moksleiviams.
9. Virškinimo sutrikimų turinčių mokinių skaičius nežymiai sumažėjo, daugiausiai virškinimo sutrikimų nustatyta 11- 12 klasių moksleiviams.
10. 4,3 proc. profilaktiškai sveikatą pasitikrinusių Kauno miesto mokinių turėjo per mažą kūno masę (pagal kūno masės indeksą (KMI)), 5,3 proc. - padidėjusią, 3,5 proc. mokinių buvo nustatytas nutukimas, o 86,9 proc. mokinių turėjo normalią kūno masę;
11. Pagrindinei kūno kultūros grupei priskiriami 92,6 proc. mokinių, 5 proc. priskirti parengiamajai grupei, 1,1 proc. **-** specialiajai kūno kultūros grupei. 1,3 proc. mokinių nuo kūno kultūros pamokų buvo atleisti;
12. 2014 mokslo metų pradžioje 64,6 proc. profilaktiškai sveikatą pasitikrinusių mokinių dantys buvo sveiki, o likusiems (35,4 proc.) buvo nustatyta, kad jų dantys yra sugedę;
13. 62,9 proc. profilaktiškai sveikatą pasitikrinusių mokinių žandikaulio būklė buvo normali ir 37,1 proc. mokinių buvo nustatyta sąkandžio patologija.